 شاہ رخ خان کے بیٹے آریان خان کو تین ہفتوں بعد ضمانت مل گئی
آریان خان آٹھ اکتوبر سے جیل میں ہیں۔ ہائی کورٹ سے قبل انسدادِ منشیات کی خصوصی عدالت نے ان کی درخواست ضمانت دو مرتبہ مسترد کی تھی۔
ویب ڈیسک — نارکوٹکس کنٹرول بیورو نے آریان کو پوچھ گچھ اور تفتیش کے لیے اپنے پاس رکھنے کے بعد 8 اکتوبر کو ممبئی کی آرتھر روڑ جیل میں منتقل کر دیا۔ نئی دہلی سے وائس آف امریکہ کے نمائندے سہیل انجم کے مطابق جسٹس این ڈبلیو سامبرے پر مشتمل ہائی کورٹ کے ایک رکنی بینچ نے قرار دیا کہ وہ ملزمان کو ضمانت دیتے ہیں، لیکن تفصیلی فیصلہ جمعے کی شام کو سنایا جائے گا۔ تاہم آریان خان اور ان کے دونوں ساتھی آرتھر روڈ جیل سے باہر نہیں آ سکیں گے۔ وہ جمعے کو یا پھر ہفتے کو ہی کاغذی کارروائی مکمل ہونے کے بعد ہی انہیں جیل سے باہر جانے کی اجازت ملے گی۔ آریان کو گرفتار کرنے والے نارکوٹکس کنٹرول بیورو (این سی بی) نے آریان کی ضمانت کی مخالفت کی اور کہا کہ ملزم نے پہلی بار منشیات کا استعمال نہیں کیا بلکہ وہ منشیات فروش کے ساتھ مسلسل رابطے میں رہے ہیں۔ آریان کی طرف سے پیش ہونے والے سابق اٹارنی جنرل مکل روہتگی نے اپنے دلائل میں کہا کہ این سی بی نے اس معاملے میں سازش کا دعویٰ کیا ہے لیکن وہ اسے ثابت نہیں کر سکا۔ مکل روہتگی کے بقول کروز جہاز میں آریان اور ارباز ساتھ تھے، لیکن آریان کو یہ علم نہیں تھا کہ ارباز کے پاس منشیات ہیں۔ آریان نے کوئی سازش نہیں کی۔ سازش کو ثابت کرنے کے لیے ثبوت چاہئیں جو پیش نہیں کیے گئے۔ آریان سے منشیات کی برآمدگی کے کیس میں سنسنی خیز موڑ اس وقت آیا جب این سی بی کا ایک گواہ اپنے بیان سے منحرف ہوا اور اس نے مبینہ طور پر 18 کروڑ رشوت کا الزام عائد کیا تھا۔ پربھاکر سئیل نامی گواہ نے خصوصی عدالت میں جمع کرائے گئے ایک حلف نامے میں دعویٰ کیا تھا کہ انہوں نے کرن گوساوی کو کسی سے بات کرتے ہوئے سنا تھا کہ شاہ رخ خان سے 25 کروڑ میں بات چل رہی ہے۔ امید ہے کہ 18 کروڑ میں معاملہ طے ہو جائے گا۔ جس میں سے آٹھ کروڑ سمیر وانکھیڈے کو دینے ہیں۔ سمیر وانکھیڈے این سی بی کے زونل ڈائریکٹر ہیں اور انہوں نے اس الزام کی تردید کی تھی۔ این سی بی نے بھی کہا تھا کہ پربھاکر سئیل کا الزام این سی بی کو بدنام کرنے کے لیے لگایا گیا ہے۔ پربھاکر سئیل کرن گوساوی کا ذاتی محافظ ہے اور گوساوی 'این سی بی' کے آزاد گواہ ہیں۔ آریان کی گرفتاری کے وقت ان کے ساتھ گوساوی کی ایک سیلفی وائرل ہوئی تھی۔ پربھاکر کے بیان کے بعد این سی بی نے عدالت میں جمع کرائے گئے ایک حلف نامے میں کہا تھا کہ ان کا ایک گواہ منحرف ہو گیا ہے۔ اس سارے تنازع میں کرن گوساوی روپوش تھے۔ تاہم انہوں نے مقامی نشریاتی ادارے 'این ڈی ٹی وی' سے بات کرتے ہوئے کہا تھا کہ وہ لکھنؤ میں پولیس کے سامنے خود کو پیش کر دیں گے۔ لیکن انہیں لکھنؤ میں سرینڈر کرنے کی اجازت نہیں ملی۔ البتہ انہیں جمعرات کو ممبئی کے قریب پونا سے حراست میں لے لیا گیا ہے۔ این سی بی نے پربھاکر کے الزامات کی تردید کی اور کہا کہ رشوت کا الزام ایجنسی کی ساکھ کو نقصان پہنچانے کے لیے لگایا گیا ہے۔